OBH 3795/2000.
Az állampolgári jogok országgyűlési biztosának jelentése
Előadó: Dr. Scheilinger László

Az Alkotmány 2. § (1) bekezdésében biztosított jogállamiság, jogbiztonság szerves részét alkotó tisztességes eljáráshoz való joggal összefüggésben nem okoz visszásságot, ha a nyomozóhatóság a büntetőeljárást bizonyítottság hiányában megszünteti.
A panaszos beadványában sérelmesnek tartotta, hogy a rendőri bántalmazás miatt tett büntetőfeljelentésére indult nyomozást megszűntették, az ellene benyújtott panaszát pedig elutasították.
A panaszos által rendelkezésre bocsátott dokumentumok tanulmányozása eredményeként a következőket állapítom  meg:
Súlyos testi sértés és más büncselekmények gyanúja miatt a panaszos büntető feljelentést tett a Komlói Rendőrkapitányság vele szemben - megítélése szerint - jogosulatlanul intézkedő rendőre ellen. Az érintett rendőrhatóság az intézkedő rendőr ellen bántalmazás hivatalos eljárásban vétség gyanúja miatt ugyancsak feljelentést tett. A nyomozást a Baranya Megyei Ügyészségi Nyomozó Hivatal Ny. 168/1999. szám alatt elrendelte és lefolytatta. Mivel az eljárás folyamán a sértett és a gyanúsított egymásnak ellentmondóan nyilatkozott és csak közvetett bizonyító erejű vallomások álltak rendelkezésre, így - az időközben elfogultság miatt kijelölt - Szigetvári Városi Ügyészség az ügyben a B. 119/2000/1.sz. határozatával a nyomozást megszüntette.
A megszüntető határozattal szemben benyújtott panaszt a Baranya Megyei Főügyészség az Nf. B. 2054/1999. sz. határozatával elbírálta és mint megalapozatlant elutasította. Indokolásában hangsúlyozottan rámutatott, hogy a gyanúsított és a sértett egymásnak ellentmondó vallomásai, valamint a meghallgatott tanúk közvetett úton szerzett értesülései és az igazságügyi szakértői vélemény alapján nem lehetett egyértelműen bizonyítani a büncselekmény elkövetését, ezért  a nyomozóhatóságnak törvényi kötelezés alapján a nyomozást meg kellett szüntetnie.
A büntetőeljárásról szóló 1973. évi I. törvény 5. § rendelkezései értelmében a tényállás tisztázásához szükséges bizonyítékok beszerzése, azok értékelése és a nyomozás további sorsa felőli döntés meghozatala a nyomozó szervek joga és kötelessége. Ezeket az eljárási cselekményeket rajtuk kívül másnak elvégezni, a foganatosított intézkedéseket szakszerűségi és célszerűségi szempontok szerint elbírálni nem lehet. Ezek megtételére jogi felhatalmazással én  sem rendelkezem. Ugyanígy nincs kompetenciám a hatóságok és az eljárással érintett felek közötti eltérő vélemények, nézetkülönbségek feloldására sem.
Megállapítom, hogy a panaszos vélelmezésével ellenkezően a nyomozó hatóságok mindent megtettek a tényállás lehetőség szerinti megnyugtató tisztázása érdekében. A nyomozást a Be.  kötelező rendelkezése alapján szüntették meg. A Be. 139. § (1) bekezdés b/ pontja értelmében ugyanis a nyomozást határozattal meg kell szüntetni, ha a nyomozás adatai alapján nem állapítható meg bűncselekmény elkövetése és eredmény az eljárás folytatásától sem várható.
Mindezek alapján azt állapítom meg, hogy a panaszos bevezetőben írt alkotmányos alapjogával összefüggésben visszásság nem történt, ezért a vizsgálatot további intézkedések foganatosítása nélkül lezárom.

Budapest, 2001. április 13.

Gönczöl Katalin